Έπινα ένα κόκκινο κρασί και άκουγα jazz με έντονο το στοιχείο του βιολιού, όταν έμαθα την σημερινή καταδίκη σε 10 μήνες φυλάκιση με αναστολή, για προσβολή θρησκεύματος για τoν διαχειριστή της σελίδας του facebook "Γέροντας "Παστιτσιος".

Μια καταδίκη, που στην ουσία, είναι μια καταδίκη και φίμωση της ελευθερίας έκφρασης και σάτιρας, που συναντάμε μόνο σε τριτοκοσμικές ισλαμικές χώρες και μετά από διαφορα σχόλια που διάβασα δεξιά και αριστερά, ένοιωσα την ανάγκη να σου εξηγήσω, το γιατί προσωπικά δεν σέβομαι την θρησκεία σου και τους εκπροσώπους της και αυτό γιατί πιστεύω, δεν θα σου έχει εξηγήσει ποτέ κανείς όλους τους λόγους.

Ας ξεκινήσουμε από τα βασικά. Ο σεβασμός είναι κάτι που κερδίζεται και δεν επιβάλλεται.

Δεν σέβομαι την θρησκεία σου και τους εκπροσώπους της, γιατί η εκκλησία, οι εκπρόσωποί της και η πολιτεία που με διαφορους τρόπους την ελέγχουν με υποχρεώνουν, να πληρώνω από τους φόρους μου, τους κληρικούς της πίστης της δικής σου.

Δεν σέβομαι την θρησκεία σου και τους εκπροσώπους της, γιατί οι εκπρόσωποί της ανακατεύονται στην πολιτική ζωή του τόπου, γιατί ανακατεύονται στην παιδεία και τα σχολεία και αυτά δεν μπορεί να συμβαίνουν σε μια σύγχρονη δυτική πολιτισμένη χωρα.

Δεν σέβομαι την θρησκεία σου, γιατί οι γραφές της (βλέπε παλαιά διαθήκη και όχι μονο) εκτός από αγάπη, έχουνε και πολύ μισος, φόνους, αίμα, εκδικητικότητα, αιμομιξίες, βία, ρατσισμό.

Δεν σέβομαι την θρησκεία σου και τους εκπροσώπους της, γιατί επανειλημμένως οι εκπρόσωποί της έχουνε κάνει ρατσιστικές επιθέσεις σε μειονότητες πληθυσμού όπως οι ομοφυλόφιλοι και επίσης ζήτησαν να εξαιρεθούν από το αντιρατσιστικό νομοσχέδιο και αυτό εμμέσως πλην σαφώς, είναι ομολογία για την ρατσιστική ρητορική της και τον ρατσισμό που τους διακατέχει.

Δεν σέβομαι την θρησκεία σου και τους εκπροσώπους της, γιατί δεν σέβονται την διεθνή συνθήκη των ανθρωπίνων δικαιωμάτων και ατομικών ελευθεριων του ανθρώπου, που είναι ότι πιο μεγάλο έγινε ποτε από τον άνθρωπο για τον άνθρωπο.

Δεν σέβομαι την θρησκεία σου και τους εκπροσώπους της, γιατί μου καταπατάει βασικά νόμιμα και από τους Ελληνικούς νόμους ατομικά δικαιώματα, όπως είναι η αποτέφρωση, που οι ταλιμπάν της θρησκείας σου, τραμπουκίζουν κατά ομάδες όλα τα δημοτικά συμβούλια που τόλμησαν να αποφασίσουν να δημιουργήσουν τις εγκαταστάσεις αποτέφρωσης και έτσι ακόμα και σήμερα στην Ελλάδα, οι πολίτες , δεν μπορούνε να αποτεφρώσουν τους συγγενείς τους.

Δεν σέβομαι την θρησκεία σου και τους εκπροσώπους της, γιατί μέχρι πριν δώδεκα χρόνια με σταμπάρανε ρατσιστικά στα προσωπικά μου έγγραφα, την στιγμή που η χώρα για αυτόν τον λόγο είχε καταδικαστεί σε όλα τα διεθνή και ευρωπαϊκά δικαστήρια ανθρωπινων δικαιωμάτων, οπότε δεν μπορεί και κάνεις να επικαλεστεί την άγνοια. Και όχι μονο με σταμπάρανε, αλλά πολλοί πιστοί, διαδήλωσαν τότε και μαζεύανε υπογραφές ώστε να συνεχιστεί αυτό το ρατσιστικό σταμπάρισμα στους πολίτες.

Δεν σέβομαι την θρησκεία σου και τους εκπρόσωποι της, γιατί ευθύνονται για εκατομμύρια δολοφονίες στην ιστορία της ανθρωπότητας (βλέπε σταυροφορίες και μεσαίωνα).

Δεν σέβομαι την θρησκεία σου, γιατί με διάφορους τρόπους μου προσηλυτίζει τα παιδιά μου και εάν εσύ μου πεις ότι μετά την ηλικία των δεκαοχτώ ετών ένας άνθρωπος μπορεί να επιλέξει, εγώ θα σου πω ότι η προσωπικότητα ενός ανθρώπου δημιουργείται μέχρι τα δεκατρία του χρονια και εξαρτάται από τα βιώματα του, από τον στενό οικογενειακό και κοινωνικό κύκλο που μεγαλώνει, οπότε όταν στην τρυφερή παιδική του ηλικία, η θρησκεία σου το πλησιάζει, του κάνει κακό.

Δεν σέβομαι την θρησκεία σου και τους εκπροσωπους της, γιατί για την επιστήμη, δεν υφίσταται κανένας θεός δημιουργός, οπότε εγώ σαν ορθολογιστής και λάτρης της επιστήμης, εάν σέβομαι κάτι που δεν υφίσταται, αλλα είναι μόνο στην φαντασία μου, τότε όπως καταλαβαίνεις, θα μπορώ και εγώ να κατηγορηθώ για φαντασιόπληκτος και επειδή σέβομαι τον εαυτό μου, δεν μου το επιτρέπω.

Και επειδή γνωρίζω τι ετοιμάζεσαι να μου πεις, ότι οι εκπρόσωποι της θρησκεία σου, δεν είναι η θρησκεία σου και η πίστη σου, η απάντηση είναι ότι, εάν ήσουνα ειλικρινής και το πίστευες αυτό που λες, τότε δεν θα πήγαινες ούτε στις εκκλησιες ούτε θα είχες πνευματικούς τους εκπροσώπους της θρησκείας σου. Η στάση και η αποδοχή η δική σου προς στους εκπροσώπους και την εκκλησία της πίστης σου, συνδέει απόλυτα την θρησκεία σου με τους εκπροσώπους της. Γιατί δεν ακούγεται και τόσο λογικό, όποτε μας βολεύει να μην την εκπροσωπούν και όποτε μας βολεύει να την εκπροσωπούν.

Θα κλείσω πάλι με τον σεβασμό, όταν λοιπόν η θρησκεία σου, η εκκλησία της, οι εκπρόσωποί της και οι πιστοί της, μάθουνε να σέβονται τα ανθρώπινα δικαιώματα, τις ατομικές ελευθερίες του ανθρώπου, την δημοκρατία στην χώρα μου σαν ανεξάρτητη από την εκκλησια, όταν πληρώνεις εσύ μόνος σου την πίστη σου και όχι και εγώ, τότε έλα ευχαρίστως να το ξανασυζητήσουμε.

Μέχρι τότε, δεν δικαιούσαι να μου ζητάς να την σέβομαι την θρησκεία σου και τους εκπροσώπους της.

Βρείτε τον Κλόουν στον προσωπικό του λογαριασμό στο facebook, εδώ